Maties-ondersoek: verslag met bevindings dán verwag | Maroela Media
Maties-ondersoek: verslag met bevindings dán verwag
Die Universiteit Stellenbosch sê ná 'n onlangse besluit deur sy uitvoerende komitee om 'n onafhanklike ondersoek te gelas nadat 'n klag teen prof. Wim de Villiers, rektor en visekanselier, ingedien is, word verwag dat 'n verslag met die bevindings op 2 Desember ter tafel gelê sal word.
Martin Viljoen, woordvoerder van die universiteit, het gesê dit is wanneer die volgende geskeduleerde raadsvergadering plaasvind.
Maroela Media het vroeër berig die bewerings wat gemaak word, is dat De Villiers op 'n onvanpaste wyse probeer het om vir regter Edwin Cameron van die Konstitusionele Hof te oortuig om die universiteit se nuwe kanselier te word terwyl Cameron die hofsaak teen die US se taalbeleid om Afrikaans prakties af te skaf, aangehoor het.
Dit volg nadat die Konstitusionele Hof op 10 Oktober eenparig in die guns van die universiteit beslis het in die saak waarin die US die aansoek van Gelyke Kanse, om die instelling te dwing om na die 2014-taalbeleid terug te keer, teengestaan het.
Die universiteit het regter Burton Fourie aangestel om die ondersoek te hanteer, het die US toe gesê.
"Sedert die ondersoek aangekondig is, is 'n aantal onakkurate verklarings op verskeie openbare platforms gepubliseer," het Viljoen gesê.
"Dit is daarom belangrik om die volgende punte te herhaal: die uitvoerende komitee van die raad het 'n onafhanklike feiteondersoek deur 'n afgetrede regter gelas. Dit is nie 'n dissiplinêre verhoor soos wat in die media beweer is nie.
"Die bewering dat prof. De Villiers verlede week 'op die nippertjie' van 'n radio-onderhoud onttrek het – met die onderliggende insinuasie dat hy van die bespreking 'weggehardloop' het – is onwaar.
"Nadat die ondersoek op 31 Oktober aangekondig is, het die universiteit en prof. De Villiers alle verdere medianavrae en versoeke vir onderhoude van die hand gewys sodat die proses sy gang kan gaan. Dit bly die benadering totdat die ondersoek afgehandel is en die raad die geleentheid gehad het om die verslag te oorweeg," het Viljoen Sondag in 'n verklaring gesê.
Daar is 1 vraag: erflatings wat aan US vir beurse aan studente, wat in Afrikaans moet studeer, gemaak was, word nou vir "arm studente" wat hul studies in Engels doen gegee. Hierdie is meer omvattend en sal nie deur nikswerd ondersoek na Wim de Villiers gedek word nie. My vraag is- is dit eties om hierdie erflatings so te gebruik, terwyl amptelike doseertaal nou Engels is?
Nee dit is gladnie reg nie! Daar word spesefiek gepraat van Afrikaans! Daardie ou wat die geld bewillig het het uitdruklik gese dit moet vir Aftikaans ( sy taal) gebruik word! Anders moet hulle die geld terug gee!!